作者：陈允平
词牌/韵律：过秦楼

paragraphs: 谷雨收寒，茶烟扬晓，又是牡丹时候。
浮龟碧水，听鹤丹山，彩屋幔亭依旧。
和气缥缈人间，满谷红云，德星呈秀。
向东风种就，一亭兰茁，玉香初茂。
遥想曲度娇莺，舞低轻燕，二十四帘芳昼。
清溪九曲，上已风光，觞咏似山阴否。
翠阁凝清，正宜瀹茗银罂，熨香金斗。
看双鸾飞下，长生殿里，赐蔷薇酒。